《朱致一来守辰州先致启书余以病未及答而致一压境以诗迎之》
宋代·王庭圭

丽谯高垒武陵西，西望双红捲使旗。玉帐静驱千骑弩，铜符遥镇五溪夷。

我遭白简为迁客，君拥朱轮把一麾。诸洞带刀迎马首，略无征鼓动边陲。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。